A DODONU me yaco na kaba vakaivalu ni SEAL Team Six ena bogilevu ni Vakarauwai nai ka 30 ni Epereli, 2011. Sa waraki tiko ga me tau mai na i vakaro nei Peresitedi Barak Obama.
Ia, na i vakaro oya ena qai vakatauca ga na Peresitedi ni sa sota vakavinaka kece na veika me vukea na kena rawati vakavinaka na inaki ni kaba vakaivalu.
E qai takoso e dua na ka ka sega ni dua e vuravura e vakataulewa rawa kina.
Ko ya ena kena sa tau e Jottabad e Pakistan e dua na uca bi ka lako vata kei na kaukauwa ni cagi. E rui vavaku na o loaloa ka dredre kina vei iratou na waqavuka lala lalai ka ratou cowiri tiko e maliwa lala me ratou vakauta na ituvaki ni draki e Pakistan ki na keba levu mai Bagram e Kandahar, Afghanistan.
Ni vaka tiko oya na draki, e laurai ni na dredre sara vei iratou na SEAL Team Six me ratou vakayacora na itavi sa soli vei iratou, vakabibi ni mataqali draki oya e sega ni vinaka me ratou vuka se ro kina na elikoputa. Na nodratou i yaragi levu duadua e na kena lai qaravi vakavinaka na i tavi sa ikoya na elikoputa. Ia na elikoputa ena vakatau ga ki na draki.
Sa mani vakadaroi na kaba vakaivalu e nai ka 30 ni Epereli ka me na qai vakayacori ena bogilevu ni Siga Tabu nai matai ni vula o Me, 2011. Oya e sega ni cakacaka rawarawa ki na dua na mataivalu ka sa vakarau tu vakavinaka e na yalo, yago, vakasama kei nai yaragi. Ia oqo, me ra sa wawa tale e na loma ni 24 na auwa!
Ia, era sega ni tiko wale, era sa tomana tale nodra vuli vala ka ra cowiritaka vakavica na matailalai ni veika me ra lai vakayacora ki Chottabad. Ko iratou na veiliutaki ni SEAL Team Six, o Scott Kerry na iliuliu ni SEAL Team Six kei rau na i liuliu ni timi e rua ni Red Squadron, o Frank Leslie kei Rich Horn, eratou vuki taleva na screen levu ka laurai toka kina na ituvaki ni draki ka vakakina na i tuvaki ni vale kei na lomanibai e Chottabad.
Ia, ko ira na vica na drau na lewe ni CIA kei ira na kenadau ni misini era tiko ena valelaca levu, era sa wanonova matua tale tiko ga na lomanibai mai Chottabad ena Siga Tabu oya. E dua na ka era raica kina sa qai vakadeitaka vakadua ni sa dodonu me caka na kaba ena siga oya.
Na 8 na vula a yaco tiko mai kina na vakavakarau, na ivakadinadina ga e toka vei Amerika sa ikoya na nodratou ivakatakilakila ni kawa (DNA) na luvei Osama bin Laden kei na rorogo ni domona ka ra vesuka rawa na misini ni katokatoni. E sega ni baui laurai vakadua o dagodago.
Na rorogo wale ga ni domona ni vosa ena loma ni vale tabatolu oya, sa i koya na yavu e cakacaka voli mai kina o Amerika ka vakatulewa me sa yaco na kaba vakaivalu. Kevaka mada ga e sega ni tiko kina o Osama, ia, nodratou tauri vakavesu e tolu na watina kei na 20 vakacaca na luvena, sa na rawa ni vakatakilai se evei na vanua e vuni tiko kina.
Ia, ni seyavu na o loaloa ka kacabote mai na rarama ni matanisiga ena sigalevu ni i matai ni siga ni vula ko Me, sa raici ena screen mai Bagram, Afghanistan na vatuka ni dua na turaga lila balavu, ni curu mai tuba ena i katolu ni taba vale, me via liliga e dua nona i sulu ena wa.
Era kilai koya kece na dua na drau vakacaca na kai Amerika era sarava tiko na screen, ia, sa dredre dina ni ra vakabauta. Sa oti oqo e tini na yabaki nona sa mai yali tu o Osama bin Laden, ka vaka na tadra na nona basika vakasauri ena dua na vale taba tolu e na dua na tauni. A vakabauti tu ga ni a sa mate se lai vuni tawamudu tiko ena dua tale na qaravatu e na vualiku kei Afghanistan se ena dua na loma ni veikau loa e Pakistan se dua tale na matanitu Vakaarapea.
E vesuki koya rawa na itaba kaukauwa (video) ni waqavuka lala dauveitaba na RQ-170 drone, ka a talai mai ena siga kadua ka sa vakanawanawa toka e delai Chottabad. E sega ni dua na misini ni rairai (radar) e Pakistan e rawa ni raica se toboka na waqavuka lala lailai oya ka ni sega ni laurai rawa ena mata vakatamata se misini.
Ko iratou na a tara na vale tabatolu mai Chottabad, eratou sa bau sogota vinaka na veitaba vale e cake ena veilalaga ka toka ga eso na katuba iloilo era rawa ni veicuruyaki kina na lewe ni vale. E dredre ni ra laurai mai tuba se gaunisala ko ira na veicuruyaki tiko ena veikatuba oqori ka sega tale ga ni laurai e dua ke vakalili isulu tiko mai dela ni vale.
Era sega vakadua ni kila ko ira na vakarautaka na droini kei ira na tara na vale oya ni sa buli tiko ena gauna vata ga e tara tiko kina na vale oya e so na misini ka ra na sega ni dabe e dela ni qele se usani e gaunisala, ia era vakanawaci ki maliwa lala me ra qai lai wanonovi keda sobu mai.
E va (4) na misini eratou vakavukaci mai Bagram, Afghanistan ena Lotulevu kei na Vakarauwai me ratou lai cowiri tiko ena 20,000 na fiti e macawa ka wanonova sobu tiko na vale tabatolu mai Chottabad, Pakistan.
Sa bau viribaiti vakavinaka dina o Osama ena na itikotiko e vuni tiko kina oya. Na bai simede lelevu ka 20 na fiti na kena cere e wavokita na dua na eka ni lomanibai, na waya gagata e yatu va e dela ni bai. Na katuba levu e sogo ena sinucodo kaukauwa, ka vakakina na i curucuru ki na i karua kei na kena i katolu ni tabavale.
O Osama kei iratou na yadra eratou tu vakarau ena veisiga taucoko ki na dua na kaba vakaivalu e yaco mai dela ni qele, e matamata levu, mai gaunisala se na yasa e va ni vale levu oya. E sega ni bau dua nodratou vakavakarau e vakamuai ki maliwa lala.
E nanuma tiko o Osama ni sega ni dua e Pakistan e raici koya, e sega ni kila ni ratou sa wanonovi koya toka yani na kai Amerika rauta ni 1900 na maile ena keba levu mai Bagram, Afghanistan, ena i taba eratou sa vakauta tiko yani na waqavuka lala vakamisini ka ratou cowiritaki Chottabad tiko.
Era sega talega ni kila na tara na vale oya, ni sa rawa talega vei iratou na waqavula lala lalalai (drones) oya me ratou vanai Osama bin Laden mate ena nona curu oya ki tautuba. Dina ni sega ni dua na tamata e tiko ena waqavuka, sa rawa vua na misini ka tiko e loma me vaqara vakataki koya na takete ka vana mate. Sa lewe vica vata na takete ni CIA era vakamatei ena sala oya ena veiyasai vuravura.
Ia, me vaka ni gadrevi me tiko na i vakadinadina ka me kautani sara vakatotolo o Osama ena gauna e mate kina me tarova na kena tubu e vuqa na i tukutuku veivakacalai, sa na talai kina e dua na i lawalawa dauvala me ratou lai qarava na i tavi oya.
E dua tale na veisau sa lewai mai na veiliutaki me caka vakatotolo. Ena vuku ni kena kilai ni tiko na i yaragi niukilia nei Pakistan ka sa via vakayagataka ena nodrau veilecalecavi qaqa tiko kei Idia, sa ririkotaki kina na sala e nanumi me ratou curuma yani na va (4) na elikoputa ni Amerika.
Sa mani lewai kina me rau kakua ni vuka na Ghost Hawks, baleta kevaka e mani kaukauwa na radar nei Pakistan ka rau vakelei se vanai e macawa na elikoputa e rua oya, sa na vakaraitaki kina ki vuravura na i vunivuni nei Amerika ena vuku ni mataqali elikoputa vou oya, ka ni sega tale ni se dua na matanitu e tiko vua. E qarauna matua sara o Amerika me kua tale ni dua na matanitu me kila se lavetaka na i bulibuli se veika vuni e tiko e na mataqali elikoputa oya.
Sa lewai kina me rau sa kauta na i lakolako ki Chottabad e rua na Stealth Hawks, oqo na kena mataqali ka sa dau vakayagataka oti e liu o Amerika, ia, sa vakavoutaki na kena veigacagaca me salavata kei na cavuikalawa ni kila vakamisini.
Me vaka ni rau lalai sobu na Stealth Hawks ka sega ni levu se totolo me vaka na Ghost Hawks, e rau sa na veitokoni tiko e rua na Chinook MH-47, oqo na mataqali elikoputa lelevu ka totolo, e vaka na i bulibuli ni basi se savumarini ka rau cere cake na muana ruarua ka dui toka kina e yadua nai vocevoce. Na kena oqo e rawa ni vakavodo tamata kei na i yaya mai muri ka rawa ni vakadaberi talega e kea na misiniqani ka vakakina mai na katubaleka iloilo e babana ruarua.
Ena kena lomaleqataki de na toboka rawa na radar ni mataivalu ni Pakistan na nodratou curuma yani na i yala ni matanitu oya e va na elikoputa lelevu ni Amerika, sa lewai kina me na talai mai na dela ni manua levu ni usa waqavuka ni vala na USS Carl/Vinsion e dua na waqavuka lailai vakamisini, na EA-6B Prowler.
E na nona i tavi na Prowler me sogota ka vakamatabokotaka na radar kece e Pakistan ena loma ni tolu na auwa 30 na miniti eratou na tiko kina e loma ni matanitu oya na elikoputa e va ni Amerika. Na i karua ni i tavi ena qarava na Prowler sa i koya na nona solia eso na i rairai se i yaloyalo veilecayaki e matadra na pailate se ko ira na daunimisini ka ra via vana se vakacabotetaki iratou na va na elikoputa. Aya ena nona na vakasesei ira na kai Pakistan ena so na ka buli vakatani.
Ni qai ciwa na kaloko ena bogi ni Siga Tabu nai matai ni vula ko Me 2011, sa coba dei toka ena screen, na matai Admiral Bill McRaven na i liuliu levu ni Joint Special Operation Command, o Kerry Scott na i liuliu ni SEAL Team Six kei rau na i liuliu ni timi e rua ni Red Squadron, o Frank Leslie kei Rich Horn. Eratou sa vakaraica matua toka na lomanibai levu mai Chottabad, Pakistan, na i vunivuni nei Osama bin Laden. Eratou raica e dua na yadra ni lai vaqatataka na loka e matamata levu kei na nona lako wavoki ena lomanibai kei na nona cina livaliva. E sega ni kila okoya ni oya sai otioti ni bogi ni nona wavoki.
Toso nodratou vakararai na iliuliu e va mai Bagram ki na taba tolu e cake; eratou raica ni katubaleka kece e gole ki gaunisala levu e viribaiti ena lalaga buloko. Na vo ni veikatubaleka kece e sogolati vakavinaka sara. Ia, e tolu tiko na katuba Iloilo veitosoyaki e toka e daku ni vale, ia e lati mai liu e na lalaga.
Eratou raica ni ni katuba iloilo tolutolu oya e sega ni ra lokataki, ka ratou duavata ni sa ikoya oya na vanua me ra na curuma na lewe ni SEAL Team Six. Era na vakasoburi mai dela ni vale, ka ra na qai lade sobu ki na taba tolu ni bera ni ra qai veiwaseyaki ki na veirumu mai cake me yaco ki ra.
A tucake o Admiral Bill McRaven ka kaya vei iratou na lewe tolu nai liuliu ni SEAL Team Six me ratou vakarau, ka ni ra sana biubiu ena gauna vakamataivalu, nai ka 22 ni auwa, aya ena tini na kaloko. Sa vo ga e dua na auwa me lakovi na tamata ka tini taucoko na yabaki na nona vakasaqarai voli mai.
Ena qai kuri tale yani
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn